Diari Oficial de la Generalitat Valenciana


Sumari del DOGV 8399, del 08-10-2018 (2018/9306)

DECRET 163/2018, de 5 d'octubre, del Consell, pel qual concedeix la Distinció de la Generalitat al Mèrit Cultural a Paco Muñoz, a Lluís Miquel Campos González i, a títol pòstum, a Merxe Banyuls.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8399

Data del DOGV
:   08-10-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/9306


Data del document
:   05-10-2018

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 163/2018, de 5 d'octubre, del Consell, pel qual concedeix la Distinció de la Generalitat al Mèrit Cultural a Paco Muñoz, a Lluís Miquel Campos González i, a títol pòstum, a Merxe Banyuls. [2018/9306]  
 El Consell, mitjançant el Decret 35/1986, de 10 de març, modificat pels decrets 25/1994, de 8 de febrer; 255/1997, de 8 d'octubre; 190/2003, de 3 d'octubre, i 194/2011, de 16 de desembre, va crear la Distinció de la Generalitat al Mèrit Cultural per a distingir les persones físiques, entitats i col·lectius que pels seus mèrits hagen contribuït a destacar l'aportació de la Comunitat Valenciana en qualsevol àmbit de la cultura.  
Paco Muñoz (València, 1939) va començar a cantar en 1975, animat per Ovidi Montllor, actuant en associacions de veïns de València. La seua presentació oficial va tindre lloc en el Teatre Micalet el 4 de novembre de 1976 i el seu primer disc La llibertat la picaren, va aparéixer en 1977 amb un pròleg de Toni Mestre, coautor de la lletra de la cançó «Què vós passa valencians?».  
L'any 1991 Paco Muñoz va participar amb altres artistes valencians, encapçalats per Al Tall i Ovidi Montllor, en l'espectacle Quart creixent; en 1998 va coproduir un espectacle titulat Els nostres poetes junt amb el cantant Lluís Miquel i l'actor Juli Mira. En 2003 va realitzar una gira amb un recital denominat Cançons de la cançó, que versionava clàssics valencians del gènere. Animat per l'opinió de Joan Fuster es va dedicar especialment al públic infantil, amb nombrosos concerts i llibres amb partitures. Finalment, en 2008 va anunciar la seua retirada dels escenaris, encara que va tornar momentàniament el 16 d'agost d'eixe any, a Bocairent, amb un recital publicitat com L'últim concert en la Vall d'Albaida.  
Merxe Banyuls, que al maig hauria complit 75 anys, va protagonitzar el renaixement de la cançó valenciana en els anys setanta. Al capdavant del grup Els Pavesos, va recórrer festivals, trobades i aplecs en un país que, com havia anunciat Raimon, «ja anem fent». La veu de Merxe Banyuls va servir de vehicle per a la recuperació de vells cuplets o melodies oblidades de la música tradicional o de la revista valenciana. L'aparició del grup en els festivals de Canet Rock i Canet Cançó constitueix, de fet, una de les sorpreses escèniques amb la seua mescla de cançó, varietés, música popular i espectacle faller. La seua última etapa professional es va desenvolupar en la Conselleria de Cultura i en el Consell Valencià de Cultura.  
Lluís Miquel Campos González, més conegut com Lluís Miquel o Lluismi, nascut a la ciutat de València, en 1944, va fundar en 1962 el grup musical Els 4 Z. Aquest grup pioner de la Nova Cançó es va dissoldre al final de la dècada, amb cinc discos publicats. En 1980 va crear el grup Pàtxinguer Z, dedicat a combinar la música amb l'humor, que va publicar tres àlbums. Entre 1984 i 1986 Lluís Miquel va participar en els primers doblatges de pel·lícules i sèries de televisió en valencià per a RTVV, i des de la direcció de la discogràfica Ànec Discos va realitzar una ambiciosa Antologia de la Música Valenciana, amb la publicació, entre 1979 i 1983, de nombrosos discos d'artistes destacats de la cançó valenciana.  
Per això, com a reconeixement al seu talent i dedicació per a interpretar i difondre la cançó valenciana, així com a la seua contribució per recuperar la normalitat lingüística i, amb ella, la nostra identitat i autoestima, amb la deliberació prèvia del Consell, en la reunió del dia 5 d'octubre de 2018,  
  
  
DECRETE  
  
Concedir la Distinció de la Generalitat al Mèrit Cultural a Paco Muñoz, a Lluís Miquel Campos González i, a títol pòstum, a Merxe Banyuls.  
  
València, 5 d'octubre de 2018  
  
El president de la Generalitat,  
XIMO PUIG I FERRER